b'\n_START_ARTICLE_\nVienos berniuk\xc5\xb3 choras\n_START_PARAGRAPH_\nVienos berniuk\xc5\xb3 choras (vok. Wiener S\xc3\xa4ngerknaben, liet. Vienos dainuojantys berniukai)\xc2\xa0\xe2\x80\x93 Austrijos berniuk\xc5\xb3 muzikinis kolektyvas i\xc5\xa1 Vienos, vienas garsiausi\xc5\xb3 vaik\xc5\xb3 chor\xc5\xb3 pasaulyje.\n_START_SECTION_\nIstorija\n_START_PARAGRAPH_\nChoro i\xc5\xa1takos siekia XV a., kai \xc5\xa0ventosios Romos imperatorius Maksimilijonas I 1498\xc2\xa0m. \xc4\xafsak\xc4\x97 suburti 14\xe2\x80\x9320 berniuk\xc5\xb3 kapel\xc4\x85, kuri giedot\xc5\xb3 \xc5\xa0v. Mi\xc5\xa1i\xc5\xb3 metu. Jiems vadovavo \xc5\xbeinomas muzikas Georgas von Slatkonia._NEWLINE_Dainuojanti Dvaro berniuk\xc5\xb3 kapela (vok. Hofcapell-Singknaben) i\xc5\xa1iro kartu su Austrijos\xe2\x80\x93Vengrijos imperijos \xc5\xbelugimu po Pirmojo pasaulinio karo. 1924\xc2\xa0m. Jozefo \xc5\xa0nito iniciatyva buvo \xc4\xafkurta muzikin\xc4\x97 \xc4\xafstaiga, kuriai teko atkuriamieji r\xc5\xabpes\xc4\x8diai. Nuo 1928\xc2\xa0m. choristams \xc4\xafsteigta atskira mokykla su internatu Vienos Hofburgo teritorijoje. Iki 14 met\xc5\xb3 berniukai gaudavo individual\xc5\xb3 bendramokyklin\xc4\xaf paruo\xc5\xa1im\xc4\x85 (pa\xc5\xa1aipiai vadinam\xc4\x85 princ\xc5\xb3 mokym\xc4\x85) ir v\xc4\x97liau tur\xc4\x97davo laikyti eksterno egzamin\xc4\x85 kartu su kitais austr\xc5\xb3 mokiniais. Tokia tvarka i\xc5\xa1liko ir chorui persik\xc4\x97lus \xc4\xaf Vilhelminen\xc5\xa1los r\xc5\xabmus._NEWLINE_1924\xc2\xa0m. choristams pasi\xc5\xabti koncertiniai r\xc5\xabbai\xc2\xa0\xe2\x80\x93 tamsiai m\xc4\x97lyna j\xc5\xabreivi\xc5\xb3 uniforma. V\xc4\x97liau atsirado ir paradin\xc4\x97\xc2\xa0\xe2\x80\x93 akinan\xc4\x8diai balta\xc2\xa0\xe2\x80\x93 apranga, skirta i\xc5\xa1kilmingiems klasikiniams koncertams Vienos muzik\xc5\xb3 s\xc4\x85jungos (vok. Wiener Musikverein) patalpose ar miesto Koncert\xc5\xb3 namuose (vok. Wiener Konzerthaus). Choras su j\xc5\xabra nieko bendro neturi, tiesiog tuo metu puo\xc5\xa1tis j\xc5\xabreivi\xc5\xa1kai buvo madinga. Tokie scenos r\xc5\xabbai i\xc5\xa1liko iki m\xc5\xabs\xc5\xb3 dien\xc5\xb3._NEWLINE_Nacionalsocialist\xc5\xb3 valdymo laikais i\xc5\xa1 vadovo pareig\xc5\xb3 buvo atleistas Jozefas \xc5\xa0nitas, j\xc4\xaf pakeit\xc4\x97 Ferdinandas Grosmanas. Choristai koncert\xc5\xb3 metu prival\xc4\x97jo d\xc4\x97v\xc4\x97ti aprang\xc4\x85 su naci\xc5\xb3 \xc5\xbeenklais, jiems papildomai \xc4\xafvestos gimnastikos pamokos\xc2\xa0\xe2\x80\x93 buvo ruo\xc5\xa1iami tarnybai kariuomen\xc4\x97je. Karo pabaigoje repeticijos ir koncertai nutr\xc5\xabko._NEWLINE_Pokaryje choras persik\xc4\x97l\xc4\x97 \xc4\xaf naujas patalpas Augarteno r\xc5\xabmuose. 1955\xc2\xa0m. mirus choro \xc4\xafk\xc5\xabr\xc4\x97jui, vadovavim\xc4\x85 per\xc4\x97m\xc4\x97 buv\xc4\x99s choristas dr. Valteris Tau\xc4\x8dnigas. U\xc5\xbesi\xc4\x97mim\xc5\xb3 patalpos buvo kapitali\xc5\xa1kai pertvarkytos, chorui perleisti ir keli kaimyniniai pastatai. Nuo 2010\xc2\xa0m. berniukai gali \xc4\xafsigyti ir special\xc5\xb3j\xc4\xaf vidurin\xc4\xaf muzikin\xc4\xaf i\xc5\xa1silavinim\xc4\x85, \xc5\xa1iame profesij\xc4\x85 suteikian\xc4\x8diame kurse gali mokytis ir mergait\xc4\x97s.\n_START_SECTION_\nKasdienyb\xc4\x97\n_START_PARAGRAPH_\nBerniuk\xc5\xb3 choras vienija apie \xc5\xa1imt\xc4\x85 daininink\xc5\xb3, suskirstyt\xc5\xb3 \xc4\xaf keturis padalinius ir pavadintus austr\xc5\xb3 kompozitori\xc5\xb3 Bruknerio, Haidno, Mocarto ir \xc5\xa0uberto vardais. \xc5\xa0ie pavadinimai naudojami tik kasdieniniame gyvenime, per koncertus kolektyvas pasirodo Die Wiener S\xc3\xa4ngerknaben arba Vienna Boys\xe2\x80\x99 Choir vardu. Repetuojama kasdien po dvi valandas choro padaliniuose, su aukl\xc4\x97tiniais dirbama ir individualiai. Daininink\xc5\xb3 am\xc5\xbeius svyruoja tarp 10 ir 14 met\xc5\xb3, v\xc4\x97liau prasideda balso mutacija ir dainuoti neleid\xc5\xbeiama._NEWLINE_Privaloma bendrojo lavinimo mokyklos lankymas. Visi mokiniai gyvena internate, tarp j\xc5\xb3 ir vienie\xc4\x8diai. Vasaros atostogos leid\xc5\xbeiamos keturi\xc5\xb3 savai\xc4\x8di\xc5\xb3 trukm\xc4\x97s k\xc5\xabrybin\xc4\x97je stovykloje Karintijoje prie e\xc5\xbeero. Tiek mokytojai, tiek ir muzikos pedagogai yra auk\xc5\xa1tos klas\xc4\x97s specialistai, tod\xc4\x97l austr\xc5\xb3 jaunimas ver\xc5\xbeiasi tapti j\xc5\xb3 mokiniais. Prie Vienos berniuk\xc5\xb3 choro \xc4\xafsteigtas mi\xc5\xa1rus choras Juventus, besidomintys muzika jaunieji miestie\xc4\x8diai jame gali ugdyti savo dainavimo \xc4\xafg\xc5\xabd\xc5\xbeius._NEWLINE_Nuo rugs\xc4\x97jo iki gruod\xc5\xbeio du choro padaliniai b\xc5\xabna gastrol\xc4\x97se, kiti du mokosi pirmajame semestre. Nuo sausio iki kovo m\xc4\x97nesio pirmieji du kei\xc4\x8diasi su tre\xc4\x8diais-ketvirtais vietomis. Antrasis semestras (bendras visiems keturiems padaliniams) skelbiamas nuo baland\xc5\xbeio iki bir\xc5\xbeelio vidurio, po to vyksta egzaminai. Per mokymo proces\xc4\x85 siekiama pasiruo\xc5\xa1ti b\xc5\xabsimoms muzikin\xc4\x97ms studijoms auk\xc5\xa1tojoje mokykloje._NEWLINE_Vienos Augartenas\xc2\xa0\xe2\x80\x93 tai vienas seniausi\xc5\xb3 barokini\xc5\xb3 park\xc5\xb3 Europoje, buvusi kaizeri\xc5\xb3 med\xc5\xbeiokl\xc4\x97s vieta. Dar 1775\xc2\xa0m. imperatorius Juozapas II leido pla\xc4\x8diajai visuomenei jame lankytis, bet \xc5\xa1iandien\xc4\x85 chorist\xc5\xb3 naudojami pastatai bei j\xc5\xb3 aplinka yra akylai saugomi ir pa\xc5\xa1aliniams neprieinami. Tai kartais sukelia vienie\xc4\x8di\xc5\xb3 protest\xc5\xb3 akcijas.\n_START_SECTION_\nKoncertin\xc4\x97 veikla\n_START_PARAGRAPH_\nVienos berniuk\xc5\xb3 chore girdimi sopran\xc5\xb3 ir alt\xc5\xb3 balsai. Per koncertus ir kt. pasirodymus jiems neretai pritaria vyr\xc5\xb3 choro Chorus Viennensis (sudaryto tik i\xc5\xa1 buvusi\xc5\xb3 Vienos berniuk\xc5\xb3 chorist\xc5\xb3) tenorai ir bosai. Repertuar\xc4\x85 sudaro Mozarto, Bruknerio, Caldaro, Salierio, Gliuko, Izako, Hofhaimerio, Bibero ir Fuks\xc4\x97s k\xc5\xabriniai. Juos papildo Vienos miestie\xc4\x8di\xc5\xb3 ir austr\xc5\xb3 liaudies dainos._NEWLINE_Per metus choras klausytojams pasi\xc5\xablo tris \xc5\xa1imtus koncert\xc5\xb3. Da\xc5\xbeniausiai dainuojama Imperatori\xc5\xa1kojo dvaro koply\xc4\x8dioje (vok. Wiener Hofmusikkapelle), be to, kasmet keliaujama \xc4\xaf keli\xc5\xb3 m\xc4\x97nesi\xc5\xb3 trukm\xc4\x97s gastroles. Populiariausios lankymo \xc5\xa1alys\xc2\xa0\xe2\x80\x93 JAV ir Japonija, o taip pat Kinija, Taivanas, Singap\xc5\xabras ir Vakar\xc5\xb3 Europos valstyb\xc4\x97s. Koncertin\xc4\x97s kelion\xc4\x97s metu mokomieji u\xc5\xbesi\xc4\x97mimai nevyksta. Per gastroles jaunuosius choristus lydi kapelmeisteris, du aukl\xc4\x97tojai ir turo vadovas._NEWLINE_Tarpukariu choras dukart vie\xc5\xa1\xc4\x97jo Lietuvoje: 1932\xc2\xa0m. ir 1937\xc2\xa0m. Pastarosios kelion\xc4\x97s metu Vienos berniukai koncertavo Kauno Vasaros teatre ir \xc5\xa0iauliuose. Rugpj\xc5\xab\xc4\x8dio 27 d. ir rugpj\xc5\xab\xc4\x8dio 28 d. dvejos skirtingos programos buvo pristatytos Klaip\xc4\x97dos \xc5\xa1auli\xc5\xb3 namuose. Chorui vadovav\xc4\x99 Valteris Tau\xc4\x8dnigas ir Leopoldas Veningeris neprie\xc5\xa1taravo, kad lietuvi\xc5\xb3 chorved\xc5\xbeiai dalyvaut\xc5\xb3 repeticijose ir solfed\xc5\xbeio u\xc5\xbesi\xc4\x97mimuose. Tauragi\xc5\xa1kiui mokytojui Kazimierui Paulauskui taip patiko Vienos choro apranga, kad jis ir saviems pradin\xc4\x97s mokyklos choristams pasi\xc5\xabdino pana\xc5\xa1i\xc4\x85: mergait\xc4\x97ms m\xc4\x97lynus sijon\xc4\x97lius ir baltas j\xc5\xabreivi\xc5\xa1kas palaidinukes, o berniukams\xc2\xa0\xe2\x80\x93 ilgas m\xc4\x97lynas kelnes ir baltus j\xc5\xabreivi\xc5\xa1kus mar\xc5\xa1kin\xc4\x97lius. Koncerte Kaune apsilank\xc4\x99s jaunasis Hermanas Perel\xc5\xa1teinas po keli\xc5\xb3 de\xc5\xa1imtme\xc4\x8di\xc5\xb3 organizavo analogi\xc5\xa1k\xc4\x85 muzikin\xc4\xaf kolektyv\xc4\x85 Lietuvoje\xc2\xa0\xe2\x80\x93 chor\xc4\x85 \xe2\x80\x9e\xc4\x84\xc5\xbeuoliukas\xe2\x80\x9c._NEWLINE_Austrijos Respublikos vadovyb\xc4\x97 skiria didel\xc4\xaf d\xc4\x97mes\xc4\xaf Vienos berniuk\xc5\xb3 choro veiklai, dainininkai yra \xc4\xafvardijami kaip jauniausi \xc5\xa1alies ambasadoriai. Nuo 2013\xc2\xa0m. chorui vadovauja kompozitorius ir dirigentas Geraldas Virtas (vok. Gerald Wirth).'